**Gældsrådgivning – nu!**

Ifølge RKI er en kvart million danskere registret som dårlige betalere. Det er et stort samfundsproblem, at så mange danskere er gældsplaget – og det er et problem, som vi hos Den Sociale Retshjælps Fond (DSRF) kan nikke genkendende til. I 2014 ydede vi gældsrådgivning til 1448 personer alene, og mange af vores klienter skylder ikke kun penge til en enkelt kreditor, men op til flere – der er et reelt behov for at løse problemet.

I november 2014 udgav Rådet for Socialt Udsatte en rapport om gæld, hvor der blandt andet blev anbefalet at gøre gældsrådgivning mere permanent, således at gældsrådgivning ikke blev finansieret af satspuljen. Desuden blev det gjort klart, at langt flere skulle uddannes i gældsrådgivning, og der skulle laves en reel lov, der tog gældsproblematikken op. Vi tilsluttede os i høj grad disse anbefalinger, men havde nogle tilføjelser baseret på vores erfaringer.

Nu har Dansk Socialrådgiverforening så foreslået, at det skal gøres obligatorisk for kommunerne at have gældsrådgivning, og Forbrugerrådet TÆNK har påbegyndt et samarbejde om gældsrådgivning til borgere i Ringsted Kommune – Det er tiltag vi støtter op om. Men Beskæftigelsesminister Henrik Dam Kristensen (S) sagde i et svar til Folketinget, at han ikke ønskede at indføre krav eller lovgivning, der gjorde det obligatorisk for kommunerne at yde gældsrådgivning. Han henviste i stedet til de nuværende frivillige organisationer, som yder gældsrådgivning, heriblandt Den Sociale Retshjælps Fond.

Dette finder vi hos DSRF problematisk. Vi ønsker at gældsrådgivning bliver en permanent løsning, således at de frivillige organisationer ikke hvert år skal sidde og kæmpe internt om satspuljemidlerne. De frivillige organisationer kan ikke løse deres opgave, hvis der ikke er de nødvendige midler. Samtidig er vi enige med Dansk Socialrådgiverforening i deres forslag omkring at gøre gældsrådgivning obligatorisk for kommunerne, forstået som at kommunerne skal have et større ansvar i forhold til gældsrådgivning. Vi har i samarbejde med Myndighedsafdelingen i Aarhus visiteret udsatte borgere til DSRF, således at deres

Hos Den Sociale Retshjælp Fond er det vigtigt at fokusere på uddannelse af kvalificeret gældsrådgivning. Vi har i samarbejde med Erhvervsakademi Aarhus startet et tillægskursus i gældsrådgivning for finansbacheloruddannelsen. Her bliver det muligt for de studerende for at tage fag i gældsrådgivning, men også komme i praktik, således de får praktisk erfaring med gældsrådgivning.

<http://issuu.com/socialrdg/docs/2015-01-socialraadgiveren>